text: Udenlandske kriminelle udleveret til Danmark
  07 februar 2012 kl. 08.44
  Udlændingekontrolafdelingen i Padborg fik i 2011 udleveret 55 udenlandske kriminelle, der havde begået kriminalitet i Danmark.
  Siden den særlige efterforskningsenhed blev oprettet i 2011 hos Syd- og Sønderjyllands Politi i Padborg har den haft travlt.
  Udlændingekontrolafdelingen - som den kaldes - fik i 2011 udleveret 55 udenlandske gerningsmænd, der var blevet anholdt i Sverige, Tyskland, Polen eller Litauen. 
  De havde alle sammen begået indbrud eller tyverier i Danmark, og taget udbyttet havde de så med sig til det land, hvor de blev anholdt. 
  I de fleste tilfælde bliver de kriminelle udleveret ved grænsen til Danmark, men Udlændingekontrolafdelingen afhenter også de kriminelle i de lande, hvor de er blevet anholdt.
  I 2011 fik afdelingen i Padborg varetægtsfængslet 46 udenlandske kriminelle.
  De havde stjålet lastbiler, bådmotorer og cykler, begået indbrud i villaer og stjålet fra butikker eller mennesker, der lige havde hævet penge i kontantautomater.
  